SPRÁVA KOMISIE RADE A EURÓPSKEMU PARLAMENTU 32. výročná správa Komisie Rade a Európskemu parlamentu o antidumpingových, antisubvenčných a ochranných opatreniach EÚ (2013) /* COM/2015/043 final */





SPRÁVA KOMISIE RADE A EURÓPSKEMU PARLAMENTU 32. výročná správa Komisie Rade a Európskemu parlamentu o antidumpingových, antisubvenčných a ochranných opatreniach EÚ (2013) Úvod V tejto správe sa uvádzajú antidumpingové, antisubvenčné a ochranné opatrenia Európskej únie počas roka 2013. Táto krátka správa poskytuje prehľad o hlavných udalostiach roka 2013 a tak, ako v predchádzajúcich rokoch je doplnená podrobnejším pracovným dokumentom útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej kapitol, čím sa umožňuje ľahké vyhľadávanie komplexnejších informácií. Správa a úplné znenie pracovného dokumentu sú verejnosti k dispozícii aj na webovej stránke http://ec.europa.eu/trade/issues/respectrules/anti_dumping/legis/index_en.htm. 1. Prehľad právnych predpisov Antidumpingové, antisubvenčné a ochranné prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné antidumpingové a antisubvenčné texty sa bude ďalej odkazovať ako na „základné nariadenie(-a)“. 2. Základné pojmy Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach nástrojov na ochranu obchodu. 3. Modernizácia nástrojov na ochranu obchodu V roku 2013 sa dosiahol významný pokrok v prebiehajúcom projekte modernizácie tým, že v apríli 2013 Komisia prijala legislatívny návrh, oznámenie a návrh usmernení týkajúcich sa štyroch tém. S modernizáciou nástrojov na ochranu obchodu sa začalo v októbri 2011. Vzhľadom na to, že za posledné desaťročie došlo k významnej zmene globálneho obchodného prostredia a na skutočnosť, že systém EÚ na ochranu obchodu zostal od uzavretia uruguajského kola pred takmer 20 rokmi z väčšej časti nezmenený, bolo určené, že je potrebné prispôsobiť nástroje na ochranu obchodu súčasným potrebám obchodu. Cieľom prebiehajúceho projektu modernizácie je zlepšiť súčasný systém EÚ na ochranu obchodu v prospech všetkých zainteresovaných strán. Ťažisko spočíva v nájdení praktických riešení skutočných problémov, s ktorými sa pri používaní príslušných nástrojov stretávajú výrobcovia, dovozcovia, obchodníci v Únii atď. Cieľom je zefektívniť systém a zvýšiť účinnosť opatrení, avšak bez toho, aby sa zmenili základné princípy a vyváženosť systému. Po tom, ako v apríli 2013 Komisia prijala legislatívny návrh, bol daný návrh zaslaný Rade a Parlamentu a prebieha riadny legislatívny postup. 4. Štatút trhového hospodárstva (MES) pre celú krajinu Na účely antidumpingových prešetrovaní sa môže za úplne trhové hospodárstvo pokladať krajina vtedy, ak spĺňa päť kritérií, ktoré sú podrobnejšie opísané v pracovnom dokumente pripojenom k tejto správe. O MES pre celú krajinu požiadalo šesť krajín: Čína, Vietnam, Arménsko, Kazachstan, Mongolsko a Bielorusko. V roku 2013 Mongolsko a Vietnam poskytli ďalšie informácie na podporu svojich žiadostí, čo umožnilo príslušným útvarom pokračovať v aktualizácii posúdenia týchto hospodárstiev. Aktualizovaná hodnotiaca správa bola v roku 2013 postúpená vietnamským orgánom. Správa, ktorá vychádzala z výsledkov zasadnutia pracovnej skupiny v novembri 2012 a z následne získaných informácií, bola dokončená v máji 2013. V správe sa potvrdilo predchádzajúce posúdenie, že prvé kritérium bolo splnené, zatiaľ čo pokrok, pokiaľ ide o zvyšné štyri kritériá, je síce významný, ale stále nedostatočný na udelenie MES. Vietnamské orgány poskytli ďalšie aktualizované informácie na začiatku roka 2014. Konzultácie s mongolskými orgánmi pokračovali v roku 2013 a umožnili útvarom Komisie, aby pripravili aktualizované posúdenie (poskytnutie jedného kritéria), ktoré bolo postúpené mongolským orgánom začiatkom roku 2014. Pokiaľ ide o Čínu, v roku 2013 sa nekonali žiadne konzultácie v súvislosti s MES. Komisia má naďalej záujem o diskusiu týkajúcu sa ďalšieho napredovania Číny smerom k MES a dúfa, že čínske orgány budú pokračovať v procese a poskytnú Komisii informácie potrebné pre analýzu MES. V roku 2010 boli príslušným orgánom zaslané otázky týkajúce sa pokroku Kazachstanu a Arménska v oblasti MES. Do konca roka 2013 však ani jedna z týchto krajín nezaslala Komisii žiadne nové informácie. V priebehu prvej polovice roka 2014 obidve krajiny predložili informácie s cieľom uľahčiť aktualizáciu posúdenia ich MES. Pokiaľ ide o Bielorusko, všetky činnosti týkajúce sa tejto záležitosti boli od roku 2010 pozastavené z dôvodu politickej situácie v tejto krajine. 5. Informačné a komunikačné činnosti/Dvojstranné kontakty 5.1. Malé a stredné podniky (MSP) Účasť v prešetrovaniach týkajúcich sa ochrany obchodu môže pre MSP predstavovať určité problémy z dôvodu ich malej veľkosti, obmedzených zdrojov a rozštiepenosti. S cieľom pomôcť MSP zvládať zložitosť, ktorú so sebou prinášajú prešetrovania nástrojov na ochranu obchodu, bolo zriadené asistenčné pracovisko pre MSP. V roku 2013 dostalo toto asistenčné pracovisko množstvo žiadostí o informácie a všetky boli okamžite riešené. Tieto žiadosti siahali od konkrétnych otázok po všeobecnejšie otázky v oblasti ochrany obchodu a týkali sa procesných aj meritórnych prvkov konaní. Aj webová lokalita o nástrojoch na ochranu obchodu konkrétne zdôrazňuje úlohu MSP v konaniach týkajúcich sa nástrojov na ochranu obchodu. 5.2. Dvojstranné kontakty/informačné činnosti – výrobné odvetvie a tretie krajiny Objasňovanie právnych predpisov a postupov v súvislosti s činnosťou EÚ v oblasti ochrany obchodu je dôležitou súčasťou práce útvarov zaoberajúcich sa nástrojmi na ochranu obchodu. V roku 2013 sa uskutočnilo niekoľko dvojstranných stretnutí s viacerými tretími krajinami venovaných diskusii na rôzne témy súvisiace s ochranou obchodu. Medzi tieto krajiny patrí Čína, Kórea, Maroko, Mexiko, Filipíny, Thajsko, Vietnam a Malajzia. V roku 2013 sa uskutočnilo aj viacero stretnutí s hlavnými európskymi združeniami zainteresovaných strán a podnikmi, ku ktorým patria aj Business Europe a Eurocommerce. Významnou témou týchto zasadnutí bol prebiehajúci projekt modernizácie. 6. Úradník pre vypočutie Hlavnou úlohou úradníka pre vypočutie je zaručiť práva na obhajobu zúčastnených strán, a tým prispieť k tomu, aby boli v obchodných konaniach pravidlá vykonávané objektívne a transparentne. Niektoré základné pravidlá týkajúce sa práv na obhajobu sú ustanovené v Charte základných práv Európskej únie, zatiaľ čo konkrétnejšie pravidlá strán zapojených do obchodných konaní sú obsiahnuté v základných nariadeniach, ktoré sa zaoberajú rôznymi typmi nástrojov na ochranu obchodu, ako sú antidumpingové nariadenia, nariadenia o vyrovnávacom cle, nariadenie o ochranných opatreniach alebo nariadenie o prekážkach obchodu. Od februára 2012 sú úloha a právomoci úradníka pre vypočutie GR pre obchod stanovené v oficiálnom mandáte na základe rozhodnutia predsedu Európskej komisie o funkcii a pôsobnosti úradníka pre vypočutie v určitých obchodných konaniach. To podporuje záväzok Komisie zabezpečiť náležitý postup pri obchodných konaniach a zlepšiť nestrannosť funkcie. Úradník pre vypočutie je na administratívne účely priradený ku komisárovi zodpovednému za obchodnú politiku. Pri výkone svojich povinností je však nezávislý a pri plnení svojich úloh nemôže prijímať žiadne pokyny. Počas roka 2013 dostal úradník pre vypočutie 159 žiadostí o intervenciu, ktoré sa týkali 30 konaní v oblasti nástrojov na ochranu obchodu. Celkovo sa konalo 42 konaní so 188 zainteresovanými stranami, z toho išlo v siedmich prípadoch o viacstranné konania za účasti 151 zainteresovaných strán s podobnými záujmami a jeden prípad sa týkal konfrontačného vypočutia troch zainteresovaných strán s protichodnými záujmami. O intervencie žiadali vyvážajúci výrobcovia v tretích krajinách, výrobné odvetvie Únie, ako aj používatelia a dovozcovia alebo ich združenia. Hoci boli intervencie zamerané na procesné práva, v niektorých prípadoch mali vplyv aj na výsledok týkajúci sa meritórnych prvkov konania alebo prispeli k zmenám politiky. Hlavné záležitosti, ktorými sa úradník pre vypočutie zaoberal v roku 2013, možno rozdeliť do troch kategórií: i) právo na informácie; ii) právo na prístup k spisom a iii) nesúhlas s určeniami, zisteniami a závermi. 7. Prehľad antidumpingových, antisubvenčných a ochranných preskúmaní a opatrení 7.1. Všeobecne Na konci roka 2013 bolo v EÚ v účinnosti 86 antidumpingových opatrení a 12 antisubvenčných opatrení. V roku 2013 mali antidumpingové alebo antisubvenčné opatrenia vplyv na 0,29 % celkového dovozu do EÚ. Pripomíname, že podrobnosti o ďalej uvedených otázkach sú uvedené v pracovnom dokumente priloženom k tejto správe. Odkazy na prílohy k pracovnému dokumentu sú uvedené vedľa nadpisov. 7.2. Nové prešetrovania (pozri prílohy A až E a prílohu N) V roku 2013 sa začalo 9 nových prešetrovaní. Dočasné clá boli uložené v 6 konaniach. Uložením konečných ciel bolo uzavretých 15 prípadov. Bez prijatia opatrení sa uzavrelo 11 prešetrovaní. 7.3. Revízne prešetrovania Revízne prešetrovania aj naďalej predstavujú hlavnú časť práce útvarov zaoberajúcich sa nástrojmi na ochranu obchodu. V tabuľke 2 v pracovnom dokumente sa uvádzajú štatistické informácie za roky 2009 – 2013. 7.3.1. Preskúmania pred uplynutím platnosti (pozri prílohu F) V článku 11 ods. 2 a v článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie pred uplynutím platnosti neukáže, že by sa mali zachovať vo svojej pôvodnej podobe. Počas roka 2013 automaticky uplynula platnosť po 5 rokoch v prípade 6 opatrení. Počas roka 2013 sa začalo 17 preskúmaní pred uplynutím platnosti. Päť preskúmaní pred uplynutím platnosti sa uzavrelo potvrdením cla na ďalšie obdobie 5 rokov. Osem preskúmaní pred uplynutím platnosti bolo uzavretých ukončením opatrení. 7.3.2. Predbežné preskúmania (pozri prílohu G) V článku 11 ods. 3 a článku 19 základných nariadení sa stanovuje možnosť preskúmať opatrenia počas doby ich platnosti. Preskúmanie sa môže obmedziť na aspekty dumpingu/subvencovania alebo ujmy. Počas roku 2013 sa začalo celkom 10 predbežných preskúmaní. Tri predbežné preskúmania pred uplynutím platnosti sa uzavreli potvrdením alebo zmenou cla. Tri predbežné preskúmania boli uzavreté ukončením opatrení. 7.3.3. „Iné“ predbežné preskúmania (pozri prílohu H) V roku 2013 sa začali štyri „iné“ preskúmania, t. j. preskúmania, na ktoré sa nevzťahuje článok 11 ods. 3 alebo článok 19 základných nariadení, pričom 3 takéto preskúmania sa v danom období uzatvorili. 7.3.4. Preskúmania nových vývozcov (pozri prílohu I) V článku 11 ods. 4 a v článku 20 základných nariadení sa stanovuje preskúmanie „nového vývozcu” a „zrýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí nevyvážali výrobok počas obdobia prešetrovania. Títo vývozcovia musia preukázať, že sú skutočne noví vývozcovia a že skutočne začali vyvážať do EÚ až po období prešetrovania. V takomto prípade sa môže pre nich vypočítať individuálne clo, ktoré je zvyčajne nižšie ako clo pre celú krajinu. V roku 2013 sa začali dve preskúmania nového vývozcu a jedno takéto preskúmania sa uzavrelo. 7.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred uložením opatrení alebo po ňom sa vývozné ceny znížili, alebo že nedošlo k žiadnemu, prípadne došlo k nedostatočnému pohybu cien opätovného predaja alebo následných predajných cien dovážaného výrobku v EÚ, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. S cieľom zohľadniť takéto nižšie vývozné ceny je možné prepočítať dumpingové rozpätia a zvýšiť clo. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2013 sa nezačali ani neuzavreli žiadne absorpčné preskúmania. 7.3.6. Prešetrovania obchádzania(pozri prílohu K) V článkoch 13 a 23 základných nariadení sa stanovuje možnosť opätovne otvoriť prešetrovania, ak bol predložený dôkaz, že sa opatrenia obchádzajú. V roku 2013 sa začali 3 takéto prešetrovania. Dvanásť prešetrovaní obchádzania sa uzavrelo predĺžením opatrení a tri boli uzavreté bez predĺženia uplatňovania opatrení. 7.4. Ochranné prešetrovania (pozri prílohu L) V roku 2013 neprebiehali žiadne ochranné opatrenia. 8. Presadzovanie antidumpingových/antisubvenčných opatrení 8.1. Činnosti nadväzujúce na opatrenia Činnosti nadväzujúce na platné opatrenia sa zamerali na štyri hlavné oblasti: 1) zabránenie podvodu; 2) sledovanie obchodných tokov a vývoja trhu; 3) zlepšenie účinnosti pomocou primeraných nástrojov a 4) reakcia na nedovolené postupy. Tieto činnosti umožnili útvarom zaoberajúcim sa nástrojmi na ochranu obchodu iniciatívne spolupracovať s členskými štátmi na zabezpečení riadneho presadzovania opatrení na ochranu obchodu v Európskej únii. 8.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení súvisiacich s presadzovaním, keďže záväzky sú formou antidumpingových alebo antisubvenčných opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2013 bolo platných 15 záväzkov. Počas roku 2013 sa uskutočnili tieto zmeny portfólia záväzkov: záväzky dvoch spoločností sa stiahli z dôvodu zistených porušení. Vo „veci solárnych panelov“ boli prijaté záväzky od 121 spoločností/skupín spoločností. Celkový počet platných záväzkov na konci roku 2013 bol teda 134. 9. Výška náhrad V článku 11 ods. 8 a v článku 21 ods. 1 základných nariadení sa dovozcom umožňuje žiadať o náhradu príslušných vybratých ciel, keď sa preukáže, že dumpingové/subvenčné rozpätie sa odstránilo alebo bolo znížené na úroveň nižšiu, ako je úroveň platného cla. Počas roku 2013 bolo predložených 28 nových žiadostí o vrátenie cla. Na konci roku 2013 prebiehalo 13 prešetrovaní týkajúcich sa 36 žiadostí. V roku 2013 bolo prijatých 25 rozhodnutí Komisie: v piatich rozhodnutiach bola priznaná náhrada v plnej výške, v osemnástich sa priznala čiastočná náhrada a dvoch prípadoch bola žiadosť o náhradu zamietnutá. Jedna žiadosť bola stiahnutá. 10. Súdne preskúmanie: rozhodnutia Súdneho dvora/Všeobecného súdu (pozri prílohu S) V roku 2013 Všeobecný súd a Súdny dvor vyniesli 28 rozsudkov týkajúcich sa oblastí antidumpingových alebo antisubvenčných opatrení. Štyri rozsudky Súdneho dvora sa týkali odvolaní proti rozsudkom Všeobecného súdu. V roku 2013 bolo podaných 33 nových vecí, 23 na Všeobecný súd a 10 na Súdny dvor. Zoznam antidumpingových/antisubvenčných vecí pred Všeobecným súdom a pred Súdnym dvorom, v ktorých sa na konci roka 2013 ešte nerozhodlo, sa nachádza v prílohe S k pracovnému dokumentu. 11. Činnosti v rámci Svetovej obchodnej organizácie (WTO) 11.1. Urovnávanie sporov v oblasti antidumpingových, antisubvenčných a ochranných opatrení WTO stanovuje prísny postup urovnávania sporov medzi členmi WTO, ktoré sa týkajú uplatňovania dohôd WTO. Počas roka 2013 bola na základe žiadosti Indonézie, pokiaľ ide o dodržiavanie antidumpingových opatrení uložených Európskou úniou na dovoz mastných alkoholov a niektoré aspekty prešetrovania, na ktorých sú tieto opatrenia založené, predloženej WTO zriadená skupina odborníkov. V roku 2013 požiadala aj Čína o konzultácie s Európskou úniou, pokiaľ ide o súlad postupov v nadväznosti na spor WTO týkajúci sa konečných antidumpingových opatrení EÚ uložených na určité spojovacie materiály zo železa alebo ocele s pôvodom v Číne. V decembri 2013 Argentína požiadala o konzultácie s Európskou úniou o antidumpingových opatreniach uložených na bionaftu a takisto v decembri 2013 požiadalo o konzultácie s Európskou úniou Rusko v súvislosti s metodikou „úpravy nákladov“ použitou EÚ na výpočet dumpingových rozpätí v niekoľkých antidumpingových prešetrovaniach a preskúmaniach týkajúcich sa okrem iného dovozu z Ruska. 11.2. Ďalšie činnosti WTO Hoci počas roka 2013 neprebiehali žiadne činnosti Rokovacej skupiny pre pravidlá, Technická skupina – podskupina tejto rokovacej skupiny – sa zišla dvakrát. Skupina prerokovávala celý rad otázok, ktoré sa týkali praktických aspektov vykonávania antidumpingových prešetrovaní. Súbežne s týmito činnosťami sa útvary Komisie naďalej zúčastňovali na pravidelných činnostiach antidumpingového výboru, výboru pre subvencie a výboru pre vyrovnávacie a ochranné opatrenia. Výbory sa zišli dvakrát na pravidelných zasadnutiach, aby preskúmali oznámenia, vrátane nového a úplného oznámenia EÚ z roku 2013 o subvenciách. Okrem toho sa počas roka 2013 niekoľkokrát stretla neformálna technická skupina pre antidumpingové opatrenia. 12. Záver Počet vyriešených a uzavretých prešetrovaní v roku 2013 bol v súlade s priemerom činností z predchádzajúcich rokov, pričom niektoré ukazovatele boli nad priemerom. Tento rok sa v porovnaní s predchádzajúcim rokom vyznačoval presunom ťažiska z oblasti nových prešetrovaní na oblasť revíznych prešetrovaní. Vzhľadom na to, že ide o proces iniciovaný na základe sťažností, odrážala táto skutočnosť typ (prešetrenia alebo nové prípady) a počet riadne odôvodnených sťažností prijatých počas roka. Rovnako ako v predchádzajúcich rokoch sa činnosti zameriavali na antidumpingové a antisubvenčné opatrenia, pričom sa nevyskytli žiadne ochranné opatrenia. Modernizácia nástrojov na ochranu obchodu sa začala na jeseň 2011. Balík opatrení na modernizáciu, ktorý Komisia prijala v apríli 2013, obsahoval oznámenie Komisie, legislatívny návrh a návrh usmernení týkajúcich sa niektorých aspektov prešetrovaní. V Európskom parlamente a Rade prebieha riadny legislatívny postup. Útvary zaoberajúce sa nástrojmi na ochranu obchodu takisto naďalej vykonávali svoju informačnú úlohu prostredníctvom organizovania seminárov pre úradníkov tretích krajín a zorganizovali početné dvojstranné stretnutia s priemyselným odvetvím.